Anul 1998, după medalia de aur, aduce transferul de la RATB București la Uni Ursus Cluj și pasul către Liga Națională. Împreună cu naționala de tineret participă la Campionatul Mondial ediția 1999 din China. România va câștiga titlul mondial, al doilea titlu după cel din 1995, învingând în finală Lituania cu scorul de 25-20. Participă cu selecționata României la Campionatul Mondial Universitar Franța 2000, unde aceasta a obținut medaliile de argint. De asemenea, a participat la următoarea ediție a Campionatului Mondial Universitar din Spania 2002, unde România a câștigat titlul mondial. În 2002, s-a transferat la Le Havre iar în ediția 2003-2004, a câștigat bronzul și a fost declarată cel mai bun portar din campionatul francez. În decembrie 2004, Munteanu a făcut parte din naționala României care s-a clasat pe locul 7 la Campionatul European din 2004, desfășurat în Ungaria. Sezonul 2004-2005 evoluează în Danemarca, la Randers și în Germania, la Leipzig. Revine apoi în țară, la Rulmentul Brașov.